
RAPORT COMUN
asupra proiectului de Lege pentru aprobarea Ordonanţei de urgenţă a Guvernului nr. 148/2007 privind reglementarea unor măsuri financiare pentru stimularea gradului de absorbţie a fondurilor alocate pentru agricultură
În conformitate cu prevederile art. 95 şi 115 din Regulamentul Camerei 
Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru buget, finanţe şi bănci au fost sesizate spre dezbatere, în fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr. 148/2007 privind reglementarea unor măsuri financiare pentru stimularea gradului de absorbţie a fondurilor alocate pentru agricultură, transmis cu adresa nr.  Plx 119 din 12 martie 2008. 

Potrivit prevederilor art. 75 alineatele (1) şi (3) din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de prima Cameră sesizată, a adoptat proiectul de lege în şedinţa din 5 martie 2008.
Consiliul Legislativ a avizat favorabil proiectul de Lege, cu unele observaţii şi propuneri, conform avizului nr. 1774 din 19 decembrie 2007 .
Proiectul de lege are ca obiect de reglementare stabilirea unor măsuri financiare care constau în prefinanţarea schemelor de plăţi directe pentru agricultură, temporar pe seama veniturilor provenite din privatizare, până la finanţarea acestora din fonduri alocate de Comunitatea Europeană.
În conformitate cu prevederile art. 61 din Regulamentul Camerei Deputaţilor, republicat, membrii  comisiilor au examinat proiectul de lege sus menţionat, în şedinţele din 16 aprilie 2008 şi respectiv 22 aprilie  2008.
La dezbaterea proiectului de lege au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, domnul Töke István, secretar de stat în Ministerul Agriculturii şi Dezvoltării Rurale şi domnul Cătălin Duică, secretar de stat în Ministerul Economiei şi Finanţelor. 

Din numărul total de 26 de membri ai Comisiei pentru agricultură, silvicultură, industrie alimentară şi servicii specifice au fost prezenţi la lucrări 25 de membri iar la lucrările Comisiei pentru buget, finanţe şi bănci din numărul total de 28 de membri au fost prezenţi 22 de membri .
În raport cu obiectul şi conţinutul său,  proiectul de lege face parte din categoria legilor ordinare. 
În urma dezbaterii s-a hotărât, cu unanimitate de voturi,  adoptarea proiectului de lege în forma prezentată de Senat.
 PREŞEDINTE,                                                          PREŞEDINTE,

